Työohjelman mukaisilla suuntauksilla ei ole talousarviovaikutuksia sitä laajemmin, mihin on jo varauduttu vuoden 2015 osalta. Komission talousarviota on leikattu tuntuvasti EU:n vuosien 2014–2020 rahoituskehystä koskevien neuvotteluiden tuloksena. Tämä vaikuttaa vuotuiseen talousarvioon. Standardointia koskevan budjettikohdan määrärahat vuonna 2014 ovat sen vuoksi vähentyneet 25,56 prosenttia verrattuna vuoteen 2013. Haasteena on sen vuoksi kustannusrasituksen jakaminen erilaisten menojen ja organisaatioiden kesken unionin standardointipolitiikan strategisten tavoitteiden mukaan.

Kun otetaan huomioon eurooppalaisen standardoinnin yksityinen luonne, kyseisten prioriteettien ja toimien käytännön toteutus (ts. standardointi) on aina eurooppalaisten standardointiorganisaatioiden vastuulla, päätettävissä ja harkittavissa. Komission tehtävänä on edelleen eurooppalaisten standardointitoimien käynnistäminen standardointipyyntöjen tai muiden toimien kautta sekä unionin rahoituksen ohjaaminen eurooppalaiseen standardointiin silloin, kun sillä tuetaan unionin prioriteetteja.

EU:n tavoitteena on luoda kasvua ja työpaikkoja älykkäällä, kestävällä ja osallistavalla tavalla Eurooppa 2020 -strategian ja sen lippulaivahankkeiden avulla. Teollisuuspolitiikkaa käsittelevässä tiedonannossa ”Kohti Euroopan teollista renessanssia” otettiin jälleen esille standardoinnin tärkeä merkitys työllisyydelle, kasvulle ja talouden elpymiselle. Kyseisessä tiedonannossa korostettiin tarvetta ottaa käyttöön eurooppalainen standardointijärjestelmä, joka edistää asetettujen tavoitteiden saavuttamista etenkin teollisuuspolitiikan, innovaatioiden ja teknologisen kehittämisen alalla. Siinä nimettiin kuusi nopeasti kasvavaa prioriteettialaa, joilla on toteutettava toimia. Nämä ovat edistynyt valmistusteknologia, kehitystä vauhdittava keskeinen teknologia, biopohjaiset tuotteet, kestävä teollisuus- ja rakennuspolitiikka ja kestävät raaka-aineet, saastuttamattomat ajoneuvot sekä älykkäät verkot.

Tiettyjen uusien tuotestandardien kehittäminen innovatiivisille tuotteille ja asetuksen (EU) N:o 305/2011 täytäntöönpanon edellyttämä nykyisten standardien muuttaminen olisi saatettava päätökseen. Tietyt säännellyt osa-alueet, esimerkiksi rakennustöiden avoimuus kaikille ja luonnonvarojen kestävä käyttö, on sisällytettävä yhdenmukaistettuihin eurooppalaisiin tuotestandardeihin.

Komissio tekee läheistä yhteistyötä eurooppalaisten standardointiorganisaatioiden kanssa tarkastellakseen järjestelmällisesti edistyneitä valmistusteknologioita koskevien seulontojen ja ennakointitoimien tuloksia työohjelmissaan sekä yksilöidäkseen ja poistaakseen standardointipuutteita komission työryhmän (Task Force on Advanced Manufacturing for Clean Production) työn tulosten perusteella.

Sähköisissä hankinnoissa käytettävän teknologian yhteentoimivuus ja standardointi on keskeinen strategia teknisten esteiden tai ylimääräisten kustannusten poistamiseksi, kun tavarantoimittajat tekevät useita järjestelmiä koskevia tarjouksia. Todellisten sisämarkkinoiden toteuttamiseksi tarjoajien, myös pk-yritysten, olisi voitava kommunikoida ja osallistua monilla markkinoilla ja eri järjestelmissä suosimansa tai yhteisen järjestelmän kautta. Sähköisiä tarjouspyyntöjä käsittelevä asiakirjanryhmä kannatti helmikuussa 2013 antamassaan raportissa vahvasti standardointia sähköisten hankintojen alalla. Raportti sisälsi useita standardointitoimia, jotka on toteutettava mahdollisimman pian.

mahdollisimman suuri johdonmukaisuus kansainvälisten ja eurooppalaisten standardien välillä (etusijalla on kansainvälinen standardointi, jossa Euroopalla on vahva johtoasema monilla aloilla);

Komissio jatkaa eurooppalaisiin standardointiorganisaatioihin kohdistuvia toimia selventääkseen standardeihin sisältyvien teollis- ja tekijänoikeuksien käyttöä koskevia sääntöjä. Eurooppalaisten standardointiorganisaatioiden odotetaan laatiman järjestelmän, joka mahdollistaa patenttien ja uusien teknologioiden käytön ja helpottaa niiden käyttöä standardien laatimisessa.

5.3.Tieto- ja viestintätekniikan standardointia käsittelevä sidosryhmäfoorumi

Komissio aikoo jatkaa tieto- ja viestintätekniikan standardointityötä sidosryhmäfoorumin kautta. Foorumi on yksi vuoden 2011 standardointipaketin innovaatioista. Viranomaisten, sidosryhmien ja standardeja laativien organisaatioiden, kuten kansainvälisten foorumien ja konsortioiden, jatkuva vuoropuhelu on osoittanut vain vähän aikaa sen aloittamisen jälkeen, että sen avulla pystytään vastaamaan alalla tapahtuvaan nopeaan kehitykseen. Tieto- ja viestintätekniikan standardoinnin toimintasuunnitelma on laadittu yhteistyössä sidosryhmäfoorumin kanssa sääntely-ympäristön ja vastaavien standardointia koskevien tukitoimien yksityiskohtien määrittämiseksi.

5.4.Horisontti 2020

Tutkimus- ja innovointilinjausten laatiminen ja toteutus muun muassa standardoinnin kautta on olennainen tekijä kilpailukyvyn kannalta. Horisontti 2020 tukee voimakkaasti innovaatioiden saattamista markkinoille, erityisesti standardoinnin tukemista tutkimustoiminnan kautta ja tieteen standardointia. Standardointi on tärkeä kanava tutkimustulosten hyödyntämiseksi markkinoilla ja innovaatioiden levittämiseksi.

5.5.Entisten toimeksiantojen mukaiset toimeksiantoihin perustuvat työohjelmat

Komissio on esittänyt 1980-luvun lopun jälkeen useita standardointipyyntöjä, joissa eurooppalaisia standardointiorganisaatioita pyydetään laatiman eurooppalaisia standardeja ja suorittamaan muuta standardointiin liittyvää toimintaa. Jotkin kyseisistä toimeksiannoista on osoitettu kertaluonteisiin toimiin (kuten tutkimuksiin), kun taas toiset liittyvät eurooppalaisten standardien laatimiseen ja niiden yläpitoon tarkistamalla niitä säännöllisesti.

Kun otetaan huomioon, että toimeksiannon oikeudellinen muoto on vaihdellut vuosien mittaan ja että asetuksen (EU) N:o 1025/2012 10 artiklan mukaan toimeksiannot ovat vastedes täytäntöönpanosäädöksiä, on erittäin tärkeää päästä yhteisymmärrykseen seuraavista: i) mitkä entiset toimeksiannot ovat edelleen kelvollisia unionin lainsäädäntöä ja politiikkaa tukevien uusien eurooppalaisten standardien laatimiseksi sekä ii) mitkä toimeksiannot olisi katsottava sellaisiksi, jotka on saatettu päätökseen tai joiden voimassaolo on päättynyt. Komissio aikoo selkiyttää tilannetta yhdessä eurooppalaisten standardointiorganisaatioiden kanssa, jotta saataisiin yhteinen perusta kaikille toimeksiantoihin perustuville standardoinneille ja jotta voitaisiin erityisesti varmistaa, että eurooppalaiset standardointiorganisaatiot panevat yhdenmukaistettujen standardien laatimista koskevat periaatteet täytäntöön samalla tavalla.